《城南分韵得山字》
元代·张仲深

白日何杲杲，浮云亦盘桓。悠然百虑息，爱此一日閒。

放舟沉幽渚，击楫回清澜。我性本萧散，兹赏有馀欢。

水花自妩媚，烟鸟时一喧。吟馀不知暮，夕阳度西山。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。